Gospodine predsedniče, poštovane dame i gospodo narodni poslanici, po članu Poslovnika 226. tražim objašnjenje od predsednika Skupštine. Radi se o pismu koje je 22.5. upućeno ministru odbrane, predsedniku Vlade, predsedniku Republike, predsedniku Narodne skupštine, poslaničkim grupama Narodne skupštine, načelniku Nišavskog okruga i Generalštabu Vojske Srbije. Naime, gospodo, u poslednje vreme na delu je otimačina vojne imovine. Kada se radi o pokretnoj vojnoj imovini u poslednje tri godine ona je uništena u vrednosti od oko dve milijarde evra. Vojska se inače smatra za bogatog siromaha, jer vojska ima oko 22.000 ljudi sa nerešenim stambenim pitanjem, od toga oko 15.500 bez ikakvog stana. Vlada Republike Srbije ne priznaje vojne beskućnike, ali je spremna, i u Beogradu i na drugim lokacija, da otima vojnu imovinu. Ovaj slučaj o kome ovde govorim, želim da postavim pitanje i da dobijem odgovor, odnosi se na garnizon Aleksinac. Predsednik opštine je još u aprilu uputio pismo Generalštabu – zbog čega se jedina artiljerijska brigada, koja je još ostala u Vojsci Srbije, iseljava iz garnizona Aleksinac u garnizon Niš. Dobio je odgovor da u garnizonu Aleksinac ne postoje uslovi za boravak te jedinice i da je u bombardovanju 1999. godine uništen deo kasarne i deo infrastrukture, što je apsolutno neistina, što bi gospoda iz Generalštaba morala da znaju, jer je u tom bombardovanju oštećen samo jedan objekat koji je saniran već 1999. godine. Planovima za otuđenje, odnosno vraćanje imovine Vojske Vladi Republike Srbije koja nije potrebna za funkcionisanje vojske, ti planovi su pravljeni 2004, 2005, 2006. i 2007. godine, ovo što držim u ruci to je Izvod iz Master plana – kasarne koje nisu potrebne vojsci, na ovom spisku, kao ni na jednom spisku pre ovoga, ne nalazi se kasarna u garnizonu Aleksinac, koja, gospodo, ako ste već išli tim putem znate da se nalazi uz sami autoput, između autobuske stanice, samog grada Aleksinca i autoputa. U stvari, u pitanju je otimačina vojne imovine. (Predsednik: Vreme.) Ali, ono što je posebno zabrinjavajuće, jedinice vojske i garnizoni se raspoređuju na osnovu plana strategijskog razvoja jedinica –danas, u Srbiji, izgleda, da pojedini tajkuni imaju takvu snagu da oni odlučuju o strategijskom rasporedu vojske. Vrlo brzo ćete saznati ko je taj tajkun, koji želi da gotovo ni za kakve pare uzme od vojske 27 hektara te zemlje na najboljem mestu. Ovde želim da apelujem na sve narodne poslanike da zaštite imovinu vojske. Vrlo brzo ćete čuti, kada bude zakon o vojsci, o četiri hektara na Dedinju, koji se gotovo poklanjaju za američku ambasadu i po drugim lokacijama na Dedinju, koje su takođe napadnute. Ovde u susedstvu...
Gospodine Deliću, izvinjavam se, isteklo vam je vreme.
Završavam. U susedstvu se nalazi zgrada, Nemanjina 9, za koju je naka od ranijih vlada potpisala ugovor sa vojskom i ponudila 800 stanova od 60 kvadrata. Evo, vidite da se Nemanjina 9 opravlja, ali nijedan vojni beskućnik nije dobio nijedan od tih 800 stanova. Hvala.
Po Poslovniku, Aleksandar Vučić.
Dame i gospodo narodni poslanici, član 104. – dostojanstvo Narodne skupštine Republike Srbije i u samom domu Narodne skupštine, a i van ovog doma, a dužan je predsednik Narodne skupštine Republike Srbije i narodni poslanici da reaguju kada je ono ugroženo, povređeno, bilo gde da se to u našoj otadžbini dogodi. Dakle, dužan sam da vam ukažem u nekoliko rečenica na ono što se zbiva danas u Srbiji i na sve opasnosti koje nosi vaše današnje ponašanje. Naime, očigledno je da je vlast krenula u organizovanu hajku na sve koji drugačije misle u ovoj zemlji, svakoga dana organizovano i smišljeno lažu, na najbrutalniji način izmišljaju kako su oni koji drugačije misle od režima, oni koji se bore za slobodnu reč, oni koji su protiv progona mladih ljudi, tobože, zaštitnici ratnih zločina, što je notorna neistina. Vi ste ti koji štitite zločince, a to ću vam sada pročitati. Izvinjavam se što ću plagirati, uz dozvolu, pa i nije plagijat, ono što je danas napisao Aleksandar Vulin u nekoliko rečenica. Dakle, između ostalog, Boris Tadić je osudio Velimira Ilića rekavši da je on vođa drumske mafije, dakle, svog koalicionog partnera, na šest meseci do pet godina, po članu 346, za zločinačko udruživanje. To je samo za delo udruživanje. Božidar Đelić je, svog najdražeg prijatelja, Dinkića optužio da je umešan u mućke i sa Nacionalnom štedionicom, a tu je legendarni član o zloupotrebi službenog položaja, odmorio bi Dinkića za dve do 12 godina. Isti zakon bi Đelića odveo na dve do 12 godina za onih 11 miliona evra, i za ono što ga je Andreja Mladenović nazivao blagajnikom Bogoljuba Karića – da je bez odluke suda vratio te pare Bogoljubu Kariću, a dolazimo i do toga da vidite ko je pravi zločinac. Šutanovac je ocenio da je Koštunica štitio crvene beretke i time čuvao ubice. Tako je svog premijera kvalifikovao za jednu do osam godina robije, po članu 333. stav 3 – pomoć počiniocu posle izvršenog krivičnog dela, a ako je pod ''štićenje'' mislio na pomaganje, onda je tu član 310 – ubistvo najviših predstavnika državne zajednice i država članica u vezi sa članom 35, kažnjivo kao i osnovno delo do 40 godina zatvora. E, to su zločinci, sami ste o tim zločincima govorili. Ali, nemojte da govorite o ljudima koji različito od vas misle da su zločinci zato što postoji velika opasnost. Vidim šta vi radite preko svojih medija, preko B92, ''Pinka'' i RTS-a. Vidim šta radite preko medija i Đerđa Serešija i ostalih, koje ste preuzeli pod svoju kontrolu. Neki od vas plašim se da svesno hoće bukvalno da izazovu građanski rat u Srbiji, da bukvalno hoće da prave ono što danas postoji u Ukrajini, da na isti način hoće da sukobe ljude u Srbiji. E, to je ono što mora da se izbegne po svaku cenu. Mi to nećemo, mi to ne želimo, ali vas se ne plašimo, ni vaše autoritarnosti ni autokratske vlasti, niti diktature koju polako ali sigurno u Srbiji uvodite. Nemojte drugačije mišljenje u Srbiji da osuđujete, gonite ove kriminalce o kojima ste sami govorili, od Borisa Tadića do Vojislava Koštunice, citiram Velimira Ilića i Dragana Šutanovca, a nemojte da maltretirate obične mlade ljude koji samo drugačije i različito od vas misle. Još jedanput da vas podsetim na jučerašnje reči Tomislava Nikolića i svakog srpskog radikala: – nemojte da lažu vaši tužioci, upozoravam ih da ne lažu preko medija, ni jedan srpski radikal se nije pozvao na imunitet i neće se pozivati na imunitet. Čekamo vas da vidimo smete li da pokušate da nas hapsite zbog drugačijeg mišljenja, zbog drugačije reči, zbog slobode za koju se zalažemo. A, mi vam poručujemo ponovo – možete da nam pretite, možete da radite šta hoćete preko svojih prljavih medija, kako god vam padne na pamet. Najprljavije priloge da pravite, najgori ološ da dovodite u studio, kakve dovodite poslednjih dana, da bi govorili nešto protiv srpskih radikala. Nećete nas uplašiti, sloboda je za nas najvažnija, a mrak je najgušći, i makar nepravilno bilo, najcrnji pred svitanje. Hvala vam najlepše.
Hvala. Po Poslovniku, reč ima gospodin Rajko Baralić.
Gospodine predsedniče, dame i gospodo narodni poslanici, u skladu sa članom 77. Poslovnika o radu Narodne skupštine, nije završeno konstituisanje odbora ili odbori ne funkcionišu na način koji odgovara stvarnim potrebama Srbije. Gospodine predsedniče, molim vas da iskoristite svoje pravo i da zakažete Odbor za poljoprivredu. U Srbiji je ovih dana uništeno nekoliko desetina hiljada hektara gradom. O tome se apsolutno niko ne brine. Želim da kažem da je u valjevskom kraju visina gradnog nanosa 40 santimetara, da je uništeno nekoliko hiljada kuća, odnosno njihovih pokrivača. Molim da iskoristite svoja ovlašćenja, da obavestite ministra za poljoprivredu i direktora Hidrometeorološkog zavoda Srbije, da se organizuje sednica Odbora za poljoprivredu Narodne skupštine Republike Srbije i da se objasni – zbog čega danas u Srbiji ima najviše sedam protivgradnih raketa u protivgradnim stanicama? Zbog čega na 700 protivgradnih stanica nema nijedna raketa? Zbog čega u Valjevu i u okolini nije delovala protivgradna zaštita u skladu sa elementarnom potrebom Srbije? Što se tiče ove graje koju ovde čujem, želim da vas obavestim da govorim u ime onih čiju so i pogaču jedete u svakoj izbornoj kampanji, stidite se. Ovo zaslužuje posebnu pažnju. Nemojte misliti da je za nekog ko živi samo od poljoprivrede važno da li je ovde ispoštovana procedura, koji je ministar, koji je njegov zamenik, i ko je direktor Hidrometeorološkog zavoda. Za njih je važno da li je država u stanju da zaštiti njihovu letinu. Nas 200, od 250, nikada ne bi steklo elementarno obrazovanje da nije bilo tih seljaka, naših dobrih majki i plemenitih očeva. Zato vas molim, gospodine predsedniče, da u najkraćem mogućem roku zakažete ovu sednicu, da objasnite kako je moguće da tzv. Tuzlanski koridor nije moguće zaštititi protivgradnim raketama, jer, zaboga, to šteti NATO avijaciji. Šta je ovde interes – koridori za NATO letilice ili poljoprivreda i dobrobit naših seljaka? Dakle, imate ovlašćenja u članu 77. ili ćemo lobirati jednu trećinu članova Odbora za poljoprivredu Narodne skupštine Republike Srbije i zakazati ovu sednicu sami. Takođe, želim da vam kažem da nekoliko proizvođača protivgradnih raketa, kao što je, recimo, crnogorski proizvođač, više ne isporučuju ove rakete Srbiji, a da "Trajal", "Krušik" i "Poliester" nisu u stanju da obezbede rakete visokog dometa. Ili, da se dogovorimo kad budemo usvajali budžet, pa da po slovenačkom modelu izglasamo ''potporni fond'' da seljacima plaćamo 100% odštete za učinjenu štetu od grada, a da onda nemamo protivgradnu zaštitu. Koliko god se vama činilo da ovo nema smisla, želim da vam kažem da nekoliko stotina hiljada domaćinstava u Srbiji isključivo zavisi od toga šta će ovih dana pasti s neba. Kako god se to vama činilo, još jednom vas molim, ovo je krajnje ozbiljna stvar. Postoje krajevi kao što je valjevski, u kojem 10 godina zaredom grad praktično letinu uništi apsolutno. Zato vas molim, gospodine predsedniče, iskoristite svoja ovlašćenja, sazovite ovu sednicu i koordinirajte s ministrom poljoprivrede da ova stvar funkcioniše na jedan normalan način, ako smo normalna država. Hvala.
Zahvaljujem. Obaveštavam narodne poslanike da je na sastanku šefova poslaničkih klubova, danas u devet sati, dogovoren definitivan sastav predsednika i zamenika predsednika svih odbora. U toku današnjeg dana, svi predsednici odbora će dobiti pismo u kojem se pozivaju da u najkraćem mogućem roku sazovu odbore i da se najzad završi konstituisanje odbora, da bi odbori krenuli da rade. Nadam se da će u skladu sa ovim i Odbor za poljoprivredu raspravljati ovu važnu temu, kao što se nadam da će Odbor za odbranu i bezbednost raspravljati ovu drugu temu, koju danas ovde otvorimo. Hvala puno. Prelazimo na 1. tačku dnevnog reda: – PREDLOG ZAKONA O IZMENI ZAKONIKA O KRIVIČNOM POSTUPKU Pošto je Narodna skupština obavila pretres Predloga zakona u načelu i u pojedinostima, prelazimo na odlučivanje. Stavljam na glasanje Predlog zakona o izmeni Zakonika o krivičnom postupku, u načelu. Za 144, protiv jedan, nije glasalo 13, od 158 poslanika. Konstatujem da je Narodna skupština prihvatila Predlog zakona u načelu. Stavljam na glasanje Predlog zakona o izmeni Zakonika o krivičnom postupku, u celini. Za 146, nije glasalo 8, od 154 narodna poslanika. Konstatujem da je Narodna skupština usvojila Predlog zakona o izmeni Zakonika o krivičnom postupku. Prelazimo na 2. tačku dnevnog reda: – PREDLOG ZAKONA O IZMENAMA ZAKONIKA O KRIVIČNOM POSTUPKU Pošto je Narodna skupština obavila pretres Predloga zakona, u načelu i u pojedinostima, prelazimo na odlučivanje. Stavljam na glasanje Predlog zakona o izmenama Zakonika o krivičnom postupku, u načelu. Za 147, nije glasalo 10, od 157 narodnih poslanika. Konstatujem da je Narodna skupština prihvatila Predlog zakona u načelu. Pošto na Predlog ovog zakona nisu podneti amandmani, pristupamo glasanju o Predlogu zakona u celini. Stavljam na glasanje Predlog zakona o izmenama Zakonika o krivičnom postupku, u celini. Za 147, nije glasalo 11, od 158 narodnih poslanika. Konstatujem da je Narodna skupština usvojila Predlog zakona u o izmenama Zakonika o krivičnom postupku. Prelazimo na 3. tačku dnevnog reda: – IMENOVANjE SEKRETARA NARODNE SKUPŠTINE REPUBLIKE SRBIJE Pre nego što pristupimo glasanju podsećam vas da se, prema članu 119. stav 4. Poslovnika Narodne skupštine, odluka smatra donetom ako je za nju glasalo više od polovine identifikovanih narodnih poslanika. Stavljam na glasanje predlog da se za sekretara Narodne skupštine Republike Srbije imenuje Tamara Stojčević. Za 146, protiv 84, nisu glasala četiri, od 234 poslanika. Konstatujem da je Narodna skupština imenovala Tamaru Stojčević za sekretara Narodne skupštine Republike Srbije. Dozvolite mi da, u vaše i u svoje ime, čestitam Tamari Stojčević na imenovanju za sekretara Narodne skupštine Republike Srbije. Molim sekretara Narodne skupštine da preuzme svoju dužnost. Prelazimo na 4. tačku dnevnog reda: – IMENOVANjE ZAMENIKA SEKRETARA NARODNE SKUPŠTINE REPUBLIKE SRBIJE Pošto je Narodna skupština obavila pretres o predlozima za imenovanje zamenika sekretara Narodne skupštine, prelazimo na odlučivanje. Stavljam na glasanje Predlog da se za zamenika sekretara Narodne skupštine imenuje gospodin Marko Danilović. Za 129, protiv 75, nije glasalo 30, od ukupno 234 poslanika. Konstatujem da je Narodna skupština imenovala gospodina Marka Danilovića za zamenika sekretara Narodne skupštine. Stavljam na glasanje Predlog da se za zamenika sekretara Narodne skupštine imenuje gospodin Miloš Todorović. Za 139, protiv 88, nije glasalo osam, od 235 poslanika. Konstatujem da je Narodna skupština imenovala gospodina Miloša Todorovića za zamenika sekretara Narodne skupštine. Dozvolite da, u vaše i svoje ime, čestitam gospodinu Marku Daniloviću i gospodinu Milošu Todoroviću na imenovanju za zamenika sekretara Narodne skupštine. Pošto je Narodna skupština obavila razmatranje svih tačaka dnevnog reda i odlučivanje o njima, saglasno članu 99. Poslovnika Narodne skupštine, zaključujem Drugu sednicu Prvog redovnog zasedanja Narodne skupštine Republike Srbije u 2007. godini. Hvala puno.